Nokian Renkaat

Nokian Renkaat Oyj (starptautiski pazīstams kā Nokian Tyres) ir Somijas uzņēmums, kas ražo riepas. Tā galvenais birojs atrodas Nokias pilsētā. Uzņēmums ir dibināts 1988. gadā, atdaloties no uzņēmuma Nokia.

Nokian Renkaat Oyj akcijas tiek kotētas biržā Nasdaq Helsinki un ietilpst OMX Helsinki 25 indeksā. 2025. gada oktobrī lielākie akciju turētāji bija: Solidium Oy (10,10 %), Varma pensiju fonds (4,84 %), Ilmarinen pensiju fonds (3,24 %).

Nokian Renkaat ir rūpnīcas Somijas Nokiā, Rumānijas Oradjā un ASV Tenesī štata Deitonā.
Pēc Nokian Renkaat licences riepas tiek ražotas ASV, Slovākijā, Indonēzijā un Ķīnā, kā arī lauksaimniecības un rūpnieciskās tehnikas riepas pēc līguma ražo Spānijā un Indijā.

 Vēsture 
Nokian Renkaat pirmsākumi sniedzas līdz 1898. gadam, kad Helsinkos tika dibināts gumijas izstrādājumu uzņēmums Suomen Gummitehdas Oy. Viens no tā dibinātājiem bija Eduards Polons (Eduard Polón), kurš bija izpilddirektors un lielākais kapitāldaļu turētājs. Sākotnēji uzņēmums ražoja galošas un gumijas tehniskos izstrādājumus. 1904. gadā uzņēmums ražotni pārcēla uz Nokiu.
Polons par produkcijas zīmolu izvēlējās pilsētas nosaukumu Nokia, lai ražojumus varētu atšķirt no citiem Krievijas konkurentiem.

Uzņēmumam elektrību piegādāja blakus esošais kokapstrādes uzņēmums Nokia Ab. Pēc Pirmā pasaules kara un Pilsoņu kara Nokia bija gandrīz bankrotējis, tāpēc 1918. gadā Suomen Gummitehdas iegādājās vairākumu akciju, lai nodrošinātu nepārtrauktu elektroapgādi. 1922. gadā iegūts vairākums kabeļu ražotājā Suomen Kaapelitehdas Ab (tagad Prysmian Finland). Līdz ar to Eduards Polons bija izveidojis daudznozaru uzņēmumu grupu. Viņš grupas uzņēmumus neapvienoja, jo bažījās, ka kreisi noskaņotās partijas varētu nacionalizēt uzņēmumu, kurš Somijai būtu kļuvis pārāk liels.
1930. gadā tika nopirkts uzņēmums Osakeyhtiö Nurmesta, 1932. gadā — Savion Kumitehdas Oy un 1937. gadā — Kumiteollisuus Oy. 

1925. gadā Suomen Gummitehdas sāka ražot velosipēdu riepas. 1932. gadā tas sāka automašīnu riepu ražošana. 1934. gadā tika izlaistas pasaulē pirmās ziemas riepas kravas mašīnām. 1936. gadā sāka ražot Hakkapeliitta ziemas riepas, kas ieguva lielu popularitāti. Nosaukums aizgūts no somu vieglajiem kavalēristiem hakapelītiem Zviedrijas karaļa Gustava Ādolfa armijā Trīsdesmit gadu karā 17. gadsimtā.

1945. gadā tika uzcelta jauna riepu rūpnīca Nokiā.
1956. gadā tika uzcelta jauna rūpnīca Vammalā.
1959. gadā uzņēmumu pārdēvēja par Suomen Kumitehdas Oy.

1967. gadā Suomen Kumitehdas Oy apvienojās ar Suomen Kaapelitehdas Ab un Nokia Ab, izveidojot Oy Nokia Ab (tagad zināma kā Nokia Oyj).
1974. gadā Lieksā sāka velosipēdu riepu un iekšējo kameru ražošanu.
1986. gadā Ivalo, Lapzemē aiz polārā loka, tika atklāts riepu izmēģinājumu centrs.

1988. gadā no Nokia tika atdalīts riepu bizness patstāvīgā uzņēmumā Nokian Renkaat Oyj.
1989. gadā Nokia pārdeva tehnisko gumijas izstrādājumu biznesu, izveidojoties uzņēmumam Teknikum Yhtiöt Oy. Savukārt gumijas apavu bizness no Nokia tika atdalīts 1990. gadā, izveidojot uzņēmumu Nokian Jalkineet Oy.
1995. gadā Nokian Renkaat Oyj akcijas sāka kotēt Helsinku biržā. Nokia daļa tajā samazinājās līdz 36 %.

2003. gadā Nokia savas atlikušās Nokian Renkaat akcijas pārdeva Japānas riepu ražotāja Bridgestone meitas uzņēmumam Bridgestone Europe NV/SA, kas kļuva par tā lielāko kapitāldaļu turētāju (sākotnēji 18,9 %).
2004. gadā Lieksas ražotne tika pārdota Suomen Rengastehdas Oy, kas turpināja ražot velosipēdu riepas ar zīmolu Nokian.
2005. gadā Vsevoložskā, Krievijā tika atvērta otra riepu rūpnīca; 2012. gadā Vsevoložskā atvēra otru cehu.
2012. gada 7. maijā Bridgestone Europe N.V. nodeva 5 % Nokian Renkaat akciju mātes uzņēmumam Bridgstone, tā daļu palielinot līdz 15,2 %.

2020. gada janvārī Bridgstone daļu samazināja zem 3 %.
2020. gada janvārī ASV Tenesī štata Deitonā tika atvērta uzņēmuma trešā rūpnīca.
2021. gadā aptuveni 80 % no Nokian Renkaat vieglo automašīnu riepām ražoja Krievijā.
2022. gada 28. oktobrī Nokian Renkaat vienojās Krievijas biznesu pārdot Krievijas naftas un gāzes uzņēmumam Tatneft; darījuma summa tika lēsta aptuveni 400 miljoni eiro. Uzņēmums arī paziņoja par 650 miljonu eiro investīcijām jaunā rūpnīcā Rumānijā. Krievijas biznesa pārdošana tika pabeigta 2023. gada 30. martā, un no Tatneft saņemtā summa bija 285 miljoni eiro.
2024. gada 19. septembrī Nokian Renkaat atklāja vieglo automašīnu riepu rūpnīcu Oradjā, Rumānijā. Rūpnīca neizmanto fosilo enerģiju, tādējādi kļūstot par pasaulē pirmo pilna mēroga riepu rūpnīcu ar nulles CO2 emisijām. Masveida ražošana tajā sākās 2025. gada martā.

 Atsauces 

 Skatīt arī 
 Nokia
 Nokian Jalkineet
 Teknikum
 Prysmian Finland

 Ārējās saites 

 Nokian Tyres vietne 


Kategorija:Helsinku biržā kotētie uzņēmumi